ระเบียบกองทุนเพื่อส่งเสริมการท่องเที่ยวไทย ว่าด้วยการจัดการเงินกองทุนเพื่อส่งเสริมการท่องเที่ยวไทย พ.ศ. 2548
ระเบียบกองทุนเพื่อส่งเสริมการท่องเที่ยวไทย
ระเบียบกองทุนเพื่อส่งเสริมการท่องเที่ยวไทย
ว่าด้วยการจัดการเงินกองทุนเพื่อส่งเสริมการท่องเที่ยวไทย
พ.ศ. ๒๕๔๘[๑]
 

ด้วย
คณะรัฐมนตรีในคราวประชุมเมื่อวันที่ ๒๗ กรกฎาคม ๒๕๔๗ มีมติเห็นชอบให้การท่องเที่ยวแห่งประเทศไทยจัดตั้งกองทุนเพื่อส่งเสริมการท่องเที่ยวไทย
เพื่อประโยชน์ในการสร้างความแข็งแกร่งให้ชุมชนที่เป็นแหล่งท่องเที่ยวให้มีความสามารถในการแข่งขันอย่างยั่งยืน
ตลอดจนสนับสนุนเป็นแหล่งทุนให้แก่ชุมชน เพื่อสร้างขีดความสามารถในการแข่งขัน และโดยความเห็นชอบของกระทรวงการคลังจึงวางระเบียบไว้
ดังต่อไปนี้

ข้อ
๑ ระเบียบนี้เรียกว่า ระเบียบกองทุนเพื่อส่งเสริมการท่องเที่ยวไทย
ว่าด้วยการจัดการเงินกองทุนเพื่อส่งเสริมการท่องเที่ยวไทย พ.ศ. ๒๕๔๘

ข้อ
๒ ระเบียบนี้ให้ใช้บังคับตั้งแต่บัดนี้เป็นต้นไป

ข้อ
๓ ในระเบียบนี้
กองทุน หมายความว่า กองทุนเพื่อส่งเสริมการท่องเที่ยวไทย
คณะกรรมการ หมายความว่า คณะกรรมการบริหารกองทุนเพื่อส่งเสริมการท่องเที่ยวไทย
คณะอนุกรรมการ หมายความว่า คณะอนุกรรมการบริหารกองทุนเพื่อส่งเสริมการท่องเที่ยวไทย
ประธานกรรมการ หมายความว่า ประธานกรรมการบริหารกองทุนเพื่อส่งเสริมการท่องเที่ยวไทย
ผู้จัดการกองทุน หมายความว่า ผู้จัดการกองทุนเพื่อส่งเสริมการท่องเที่ยวไทย
การสนับสนุน หมายความว่า การให้ความช่วยเหลือด้านการเงินหรือทรัพย์สินเพื่อส่งเสริมสนับสนุนการท่องเที่ยวไทยในชุมชนให้เข้มแข็งและมีศักยภาพ
หรือการดำเนินกิจการที่เกี่ยวกับการส่งเสริมและพัฒนาการท่องเที่ยว และให้หมายความรวมถึง
ค่าตอบแทนและรางวัล

ข้อ
๔ ให้ประธานกรรมการบริหารกองทุนเพื่อส่งเสริมการท่องเที่ยวไทยรักษาการตามระเบียบนี้โดยให้มีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบ

หมวด ๑
บททั่วไป
 

ข้อ
๕ กองทุนมีวัตถุประสงค์เพื่อเป็นแหล่งเงินทุนในการพัฒนาการท่องเที่ยว
การสร้างขีดความสามารถในการแข่งขันให้อุตสาหกรรมท่องเที่ยว การพัฒนาทักษะด้านการบริหาร
การจัดการการตลาดหรือการอนุรักษ์ทรัพยากรท่องเที่ยวในชุมชน รวมถึงการดูแลรักษาแหล่งท่องเที่ยวและส่งเสริมสินค้าทางการท่องเที่ยวใหม่
ๆ ในท้องถิ่น

ข้อ
๖ เงินกองทุน ประกอบด้วย
(๑) เงินทุนประเดิม
(๒) เงินอุดหนุนที่รัฐบาลจัดสรรให้เป็นรายปี
(๓) เงินหรือทรัพย์สินที่มีผู้มอบให้เพื่อสมทบกองทุน
(๔) เงินหรือทรัพย์สินที่ได้จากการดำเนินโครงการ หรือดำเนินการร่วมกับหน่วยงานอื่นของรัฐและเอกชน
(๕) เงินส่วนแบ่งที่เกี่ยวข้องกับการท่องเที่ยว
(๖) ดอกผลของเงินกองทุน
(๗) รายได้อื่น

หมวด ๒
การบริหารกองทุน
 

ข้อ
๗ ให้มีคณะกรรมการคณะหนึ่ง เรียกว่า คณะกรรมการบริหารกองทุนเพื่อส่งเสริมการท่องเที่ยวไทย ประกอบด้วย นายกรัฐมนตรี หรือรองนายกรัฐมนตรีที่ได้รับมอบหมายเป็นประธาน รัฐมนตรีว่าการกระทรวงการท่องเที่ยวและกีฬา
เป็นรองประธาน ผู้แทนกระทรวงการคลัง ผู้แทนกระทรวงการท่องเที่ยวและกีฬา ผู้แทนกระทรวงทรัพยากรธรรมชาติและสิ่งแวดล้อม
ผู้แทนกระทรวงมหาดไทย ผู้แทนกระทรวงวัฒนธรรม ผู้แทนกระทรวงอุตสาหกรรม ผู้แทนองค์การบริหารการพัฒนาพื้นที่พิเศษเพื่อการท่องเที่ยวอย่างยั่งยืน
(องค์การมหาชน) ผู้แทนสำนักงบประมาณ ผู้แทนสภาอุตสาหกรรมท่องเที่ยว และผู้ทรงคุณวุฒิ
จำนวนไม่เกิน ๑๑ คน ซึ่งแต่งตั้งโดยนายกรัฐมนตรีเป็นกรรมการ ผู้ว่าการการท่องเที่ยวแห่งประเทศไทย
เป็นกรรมการและเลขานุการ และรองผู้ว่าการการท่องเที่ยวแห่งประเทศไทย เป็นกรรมการและผู้ช่วยเลขานุการ

ข้อ
๘ ให้คณะกรรมการมีอำนาจหน้าที่ ดังต่อไปนี้
(๑) กำหนดนโยบายในการบริหารจัดการ การใช้จ่ายเงินกองทุน
(๒) กำกับดูแลการดำเนินงานของกองทุน
(๓) กำหนดหลักเกณฑ์ วิธีการ และเงื่อนไขต่าง ๆ ให้การบริหารจัดการกองทุนเป็นไปอย่างมีประสิทธิภาพ
(๔) แต่งตั้งผู้บริหารกองทุน คณะอนุกรรมการ และคณะทำงาน เพื่อดำเนินการที่เกี่ยวเนื่องกับการบริหารจัดการกองทุน
(๕) ให้ความเห็นชอบแผนงาน โครงการ กิจกรรม และการหารายได้ที่ผู้บริหารกองทุนนำเสนอ
(๖) พิจารณาอนุมัติค่าใช้จ่ายในแผนงาน โครงการ หรือกิจกรรมแก่ผู้ขอรับการสนับสนุนตามความจำเป็นและเหมาะสม
(๗) พิจารณาอนุมัติการปรับโอนหรือเปลี่ยนแปลงรายการค่าใช้จ่ายในกรณีผู้ขอรับการสนับสนุนร้องขอ

ข้อ
๙ ให้คณะกรรมการแต่งตั้งผู้จัดการกองทุน เพื่อทำหน้าที่ในการบริหารจัดการจัดหาผลประโยชน์
ตลอดจนการควบคุมดูแลการใช้จ่ายเงินกองทุน ให้เป็นไปตามวัตถุประสงค์และให้มีอำนาจหน้าที่
ดังนี้
(๑) เสนอความเห็นหรือแนวทางในการดำเนินงานของกองทุน ตลอดจนเสนอแนะแนวทางการจัดหาผลประโยชน์ของกองทุนต่อคณะกรรมการ
(๒) จัดทำแผนงาน โครงการ หรือกิจกรรมตามวัตถุประสงค์ของกองทุนเสนอคณะกรรมการ
(๓) รับผิดชอบงานธุรการของกองทุน และติดตามดูแลการปฏิบัติงานเกี่ยวกับกองทุน
(๔) พิจารณากลั่นกรองคำขอรับการสนับสนุนเสนอคณะกรรมการ
(๕) ปฏิบัติหน้าที่อื่นตามที่คณะกรรมการมอบหมาย

ข้อ
๑๐ คณะกรรมการอาจจัดสรรเงินกองทุนไม่เกินร้อยละ
๕ ของเงินกองทุนแต่ละปี เพื่อเป็นค่าใช้จ่ายในการบริหารกองทุน โดยให้การท่องเที่ยวแห่งประเทศไทยจัดทำประมาณการรายรับรายจ่ายประจำเสนอคณะกรรมการให้ความเห็นชอบ
การท่องเที่ยวแห่งประเทศไทยอาจจัดให้มีพนักงานหรือผู้ปฏิบัติงานในกองทุนตามที่ได้เห็นสมควร

หมวด ๓
การรับเงิน
 

ข้อ
๑๑ การรับเงินกองทุนให้รับได้ในกรณี ดังต่อไปนี้
(๑) เป็นเงินสด หรือเช็ค หรือตั๋วแลกเงิน หรือธนาณัติ หรือ
(๒) ชำระผ่านธนาคาร หรือ
(๓) ตามวิธีการที่คณะกรรมการกำหนด

ข้อ
๑๒ เช็คที่รับทุกกรณีต้องมีลักษณะและเงื่อนไข
ดังนี้
(๑) เป็นเช็คของธนาคาร และต้องไม่ใช่เช็คโอนสลักหลัง
(๒) เป็นเช็คที่มีรายการครบถ้วน ตามมาตรา ๙๘๘ แห่งประมวลกฎหมายแพ่งและพาณิชย์
(๓) เป็นเช็คที่ออกในวันที่นำเช็คนั้นมาชำระ หรือเป็นเช็คที่ลงวันที่ก่อนวันชำระไม่เกิน
๗ วัน
(๔) เป็นเช็คที่ขีดคร่อมสั่งจ่ายเงินแก่ กองทุนเพื่อส่งเสริมการท่องเที่ยวแห่งปะเทศไทย และขีดฆ่า คำว่า หรือผู้ถือ
ออก

หมวด ๔
การจ่ายเงิน
 

ข้อ
๑๓ การจ่ายเงินกองทุนให้จ่ายตามมติของคณะกรรมการ
ภายใต้วัตถุประสงค์ของกองทุนตามข้อ ๕
การจ่ายเงินหรือก่อหนี้ผูกพันให้กระทำได้ภายหลังที่คณะกรรมการอนุมัติแล้วเท่านั้น
กรณีจำเป็นเร่งด่วน
ซึ่งยังไม่มีการประชุมคณะกรรมการเพื่อมีมติในเรื่องใด ให้ประธานกรรมการมีอำนาจพิจารณาสั่งการในเรื่องดังกล่าวแทนคณะกรรมการไปก่อนได้ตามที่เห็นสมควร
แล้วแจ้งคณะกรรมการให้ทราบในโอกาสแรกที่มีการประชุม และให้ถือว่าการพิจารณาสั่งการของประธานกรรมการในเรื่องนั้นเป็นมติของคณะกรรมการต่อไป

ข้อ
๑๔ คณะกรรมการแต่งตั้งพนักงานเป็นเจ้าหน้าที่การเงินของกองทุนทำหน้าที่เกี่ยวกับการเบิกจ่ายเงินกองทุน
ทั้งนี้ ให้พนักงานที่ได้รับมอบหมายถือปฏิบัติตามหลักเกณฑ์
วิธีการและเงื่อนไขที่คณะกรรมการกำหนด

ข้อ
๑๕ การจ่ายเงินตามระเบียบนี้ จะต้องมีหลักฐานในการจ่ายเงิน
โดยคณะกรรมการอาจกำหนดให้ใช้เอกสารหรือใบรับรองการจ่ายเงินเป็นหลักฐานการจ่ายเงินก็ได้

ข้อ
๑๖ การสั่งจ่ายเงินจากบัญชีเงินฝากกองทุนตามระเบียบนี้
ให้เป็นอำนาจของผู้ว่าการการท่องเที่ยวแห่งประเทศไทย หรือผู้ที่ผู้ว่าการการท่องเที่ยวแห่งประเทศไทยมอบหมาย
เป็นผู้ลงลายมือชื่อร่วมกับเจ้าหน้าที่การเงินตามข้อ ๑๔

หมวด ๕
การเก็บรักษาเงิน
 

ข้อ
๑๗ ให้การท่องเที่ยวแห่งประเทศไทยเปิดบัญชีเงินฝากไว้กับกระทรวงการคลัง
ชื่อบัญชี กองทุนเพื่อส่งเสริมการท่องเที่ยวไทย
และนำเงินกองทุนฝากเข้าบัญชีดังกล่าว เงินรายรับให้นำเข้าบัญชีเงินฝากกองทุนทันทีอย่างช้าภายในวันทำการรุ่งขึ้น
โดยห้ามมิให้หักไว้หรือนำไปใช้จ่ายเพื่อการใด ๆ ทั้งสิ้น
เพื่อความคล่องตัวในการบริหารงานกองทุน
ให้การท่องเที่ยวแห่งประเทศไทยเปิดบัญชีเงินฝากกับธนาคารที่เป็นรัฐวิสาหกิจ ภายในวงเงินที่ได้รับอนุมัติจากกระทรวงการคลัง

หมวด ๖
การบัญชี
 

ข้อ
๑๘ การบัญชีให้จัดทำตามหลักบัญชีคู่เกณฑ์คงค้าง
ตามหลักการและนโยบายบัญชีสำหรับหน่วยงานภาครัฐ ผังบัญชีมาตรฐานและมาตรฐานรายงานการเงิน
สำหรับหน่วยงานภาครัฐที่กระทรวงการคลังประกาศกำหนด
การปิดบัญชีให้กระทำปีละครั้งตามปีงบประมาณ
และให้จัดทำงบการเงิน พร้อมทั้งรายละเอียดส่งให้สำนักงานการตรวจเงินแผ่นดิน (สตง.)
ตรวจสอบภายใน ๙๐ วัน นับแต่วันสิ้นงวดบัญชี
เมื่อให้สำนักงานการตรวจเงินแผ่นดินตรวจสอบและรับรองแล้ว
ให้ส่งสำเนางบการเงินดังกล่าวให้กรมบัญชีกลาง และสำนักงบประมาณเพื่อทราบต่อไป

ข้อ
๑๙ ให้มีการตรวจสอบภายในเกี่ยวกับการเงินการบัญชีกองทุน
และรายงานผลการตรวจสอบให้คณะกรรมการทราบ อย่างน้อยปีละครั้ง

ข้อ
๒๐ วิธีปฏิบัติอื่นใดที่ไม่ได้กำหนดไว้ในระเบียบนี้
ให้เป็นไปตามที่คณะกรรมการกำหนด


ประกาศ ณ วันที่ ๑๘
มกราคม พ.ศ. ๒๕๔๘
พันตำรวจโท ทักษิณ ชินวัตร
นายกรัฐมนตรี








มณฑิตา/ผู้จัดทำ
๑ มิถุนายน ๒๕๕๕

วิชพงษ์/ผู้ตรวจ
๑๘ มิถุนายน ๒๕๕๕

















































[๑]
ราชกิจจานุเบกษา เล่ม ๑๒๒/ตอนที่ ๖๖ ง/หน้า ๑๐๔/๑๘ สิงหาคม ๒๕๔๘